Uredba Komisije (ES) št. 2103/2002

z dne 28. novembra 2002

o odobritvi postopkov preverjanja skladnosti s standardi trženja za sveže sadje in zelenjavo, ki se uporabljajo v Južni Afriki pred uvozom v Evropsko skupnost

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1], kakor je bila nazadnje spremenjena z Uredbo (ES) št. 545/2002 [2], in zlasti člena 10 Uredbe,

ob upoštevanju naslednjega:

(1) Člen 7 Uredbe Komisije (ES) št. 1148/2001 z dne 12. junija 2001 o preverjanju skladnosti s standardi trženja, ki se uporabljajo za sveže sadje in zelenjavo [3], kakor je bila nazadnje spremenjena z Uredbo (ES) št. 2590/2001 [4], določa pogoje za odobritev postopkov preverjanja skladnosti, ki se izvajajo pred uvozom v Skupnost iz tretjih držav, ki to zahtevajo.

(2) Dne 11. marca 2002 so južnoafriške oblasti poslale Komisiji zahtevek za odobritev kontrolnih postopkov, ki jih izvaja Komisija za nadzor izvoza hitro pokvarljivega blaga (PPECB), ki je v pristojnosti Ministrstva za kmetijstvo. V njem se navaja, da zadevna ustanova ima potrebno osebje, opremo in zmogljivosti za izvajanje kontrol, da uporablja metode, enake tistim iz člena 9 Uredbe (ES) št. 1148/2001, in da morajo sveže sadje in zelenjava, ki se izvažajo iz Južne Afrike v Skupnost, izpolnjevati standarde, enake tržnim standardom Skupnosti.

(3) Informacije, ki so jih poslale države članice in s katerimi razpolaga Komisija, kažejo, da se je med letoma 1997 in 2002 relativno redko pojavila neusklajenost uvoza svežega sadja in zelenjave iz Južne Afrike s standardi trženja.

(4) Predstavniki južnoafriških inšpekcijskih služb redno sodelujejo pri mednarodnih naporih za dogovor o standardih trženja za sadje in zelenjavo v Delovni skupini za standardizacijo hitro pokvarljivega blaga in izboljšanje kakovosti pri Ekonomski komisiji Združenih narodov za Evropo (ZN/EKE). Južna Afrika sodeluje tudi v programu za uporabo mednarodnih standardov za sadje in zelenjavo v okviru Organizacije za ekonomsko sodelovanje in razvoj (OECD). Nenazadnje, južnoafriške inšpekcijske službe že nekaj let sodelujejo na različnih konferencah in dejavnostih usposabljanja, ki jih organizira nekaj držav članic.

(5) Kontrole usklajenosti, ki jih izvaja Južna Afrika je zato treba odobriti z začetkom veljavnosti od datuma, ko je vzpostavljeno upravno sodelovanje iz člena 7(8) Uredbe (ES) št. 1148/2001.

(6) Ukrepi, ki jih določa ta uredba, so v skladu z mnenjem Upravljalnega odbora za sveže sadje in zelenjavo –

SPREJELA NASLEDNJO UREDBO:

Člen 1

Kontrole usklajenosti s standardi trženja za sveže sadje in zelenjavo, ki jih izvaja Južna Afrika pred uvozom v Skupnost se odobrijo v skladu s pogoji, navedenimi v členu 7 Uredbe (ES) št. 1148/2001.

Člen 2

Podatki o uradnem korespondenčnem organu in inšpekcijskih organih v Južni Afriki iz drugega pododstavka člena 7(2) Uredbe (ES) št. 1148/2001 so navedeni v Prilogi I k tej uredbi.

Člen 3

Potrdila iz drugega pododstavka člena 7(3) Uredbe (ES) št. 1148/2001, ki so izdana po kontrolah iz člena 1 te uredbe, morajo biti sestavljena na obrazcu v skladu z vzorcem v Prilogi II.

Člen 4

Ta uredba začne veljati dvajseti dan po objavi v Uradnem listu Evropskih skupnosti.

Uporablja se od datuma, ko je v seriji C Uradnega lista Evropskih skupnosti objavljeno obvestilo iz člena 7(8) Uredbe (ES) št. 1148/2001 v zvezi z uspostavitvijo upravnega sodelovanja med Evropsko skupnostjo in Južno Afriko.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. novembra 2002

Za Komisijo

Franz Fischler

Član Komisije

[1] UL L 297, 21.11.1996, str. 1.

[2] UL L 84, 28.3.2002, str. 1.

[3] UL L 156, 13.6.2001, str. 9.

[4] UL L 345, 29.12.2001, str. 20.

--------------------------------------------------

PRILOGA I

Uradni korespondečni organ v smislu člena 7(2) Uredbe (ES) št. 1148/2001:

National Department of Agriculture

DPHQ

Private Bag X258

Pretoria

0001

South Africa

Tel.: (27-12) 3196502

Faks: (27-12) 3265606

E-pošta: smph@nda.agric.za

Inšpekcijski organ v smislu člena 7(2) Uredbe (ES) št. 1148/2001:

PPECB (Perishable Products Export Control Board)

PO Box 15289

7500

Panorama, Parow

South Africa

Tel.: (27-21) 9301134

Faks: (27-21) 9306046

E-pošta: ho@ppecb.com

--------------------------------------------------

PRILOGA II

+++++ TIFF +++++

--------------------------------------------------